Un al optulea suspect în ancheta privind atentatul comis vineri seară într-o sală de concerte de la periferia Moscovei a fost plasat marţi în arest preventiv de un tribunal din capitala rusă, a anunţat serviciul său de presă pe Telegram, transmit AFP şi Reuters.
"Un tribunal din Moscova a plasat în stare de arest pe un alt participant la atentatul terorist de la Crocus City Hall'', sala de concert unde cel puţin 139 au decedat într-un atentat terorist revendicat de gruparea jihadistă Stat Islamic.
Potrivit autorităţilor judiciare ruse, noul suspect este cetăţean al Kârgâzstanului, vecin cu Tadjikistan, ţara de unde sunt originari cei patru presupuşi atacatori, conform media ruse.
Reuters a menţionat că numele acestui suspect este Alişer Kasimov.
Conform agenţiei de presă ruse RIA Novosti, Kasimov a fost acuzat că le-a oferit cazare celor patru atacatori tadjici.
Anchetatori ruşi, în Tadjikistan pentru a interoga familiile celor patru bărbaţi acuzaţi de comiterea atacului de la Moscova
Anchetatori ruşi se aflau marţi în Tadjikistan pentru a interoga familiile celor patru bărbaţi acuzaţi de comiterea atacului sângeros de vineri de la o sală de spectacol de la periferia Moscovei, informează Reuters citând surse de securitate tadjice.
Potrivit acestor surse, care nu au fost autorizate să comenteze în mod public, oficiali de securitate tadjici au adus familiile respectivilor în capitala Duşanbe din oraşele Vahdat şi Hisar, precum şi din districtul Rudaki.
Preşedintele tadjic Emomali Rahmon supervizează personal ancheta de partea tadjică, au mai menţionat sursele.
Luni, în primele sale comentarii publice referitoare la atac, Rahmon a vorbit de un "eveniment ruşinos şi îngrozitor" şi le-a cerut tadjicilor să-şi protejeze copiii de influenţe nocive.
Patru bărbaţi de origine tadjică au fost arestaţi sub acuzaţia de terorism, bănuiţi de comiterea atacului soldat cu aproape 140 de morţi. Alţi trei, tot de origine tadjică, au fost reţinuţi sub suspiciunea de complicitate la atac.
Responsabilitatea acestuia a fost revendicată de organizaţia Stat Islamic, care a difuzat şi o filmare despre care afirmă că a fost realizată la faţa locului.
Doi suspecţi au călătorit fără probleme între Rusia și Turcia
Doi din suspecţii arestaţi pentru presupusa participare la atentatul de vinerea trecută de la Moscova au călătorit fără probleme din Rusia în Turcia, de unde s-au întors împreună în 2 martie, cu avionul, a declarat agenţiei France Presse o sursă turcă din domeniul securităţii.
Cei doi "erau liberi să se deplaseze fără impedimente între Rusia şi Turcia, în lipsa unui mandat de arestare pe numele lor", a declarat oficialul respectiv, sub rezerva anonimatului.
Sursa AFP nu a precizat cetăţenia suspecţilor, dar a adăugat că autorităţile au stabilit că este vorba de Şamsidin Fariduni şi Saidakram Rajabalizoda.
Fariduni a intrat în Turcia la 20 februarie şi de acolo a plecat în Rusia la 2 martie, de la aeroportul din Istanbul, după ce fusese cazat la un hotel din districtul Fatih al metropolei turce. El a părăsit hotelul la 27 februarie şi a difuzat de opt ori mesaje în mediile sociale la 23 februarie, din cartierul Akaray din acelaşi district.
Rajabalizoda a sosit la Istanbul în 5 ianuarie şi s-a dus imediat la un hotel din Fatih, unde a fost cazat până în 21 ianuarie. Apoi a plecat în 2 martie la Moscova, cu aceeaşi cursă aeriană ca şi Fariduni.
"Apreciem că aceşti doi indivizi s-au radicalizat în Rusia, având în vedere şederea de scurtă durată în Turcia", a susţinut oficialul citat.
Cel mai recent bilanţ al atentatului de la sala de concerte Crocus de la periferia Moscovei este de 139 de morţi şi 182 de răniţi. Atacul a fost revendicat de gruparea Stat Islamic, reaminteşte AFP.
Patru suspecţi principali au fost arestaţi şi ar putea fi condamnaţi la închisoare pe viaţă. Autorităţile ruse afirmă că cel puţin unul din ei este originar din Tadjikistan, iar altul, arestat împreună cu tatăl său şi cu un frate, este născut în aceeaşi ţară şi are cetăţenie rusă, conform agenţiei de presă RIA Novosti.